**Szarvasgede Község Önkormányzata**

**Képviselő-testületének**

**5. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2024. március 27-én

 megtartott nyilvános testületi üléséről.

**N a p i r e n d**:

1./ Javaslat a Szarvasgedei Csicsergő Óvoda igazgatói álláshelyére érkezett pályázat

 elbírálására *12/2024.(III.27.) határozat*

 **Előterjesztő:** Kovács Ottó Béla polgármester

 *Meghívott: Fercsikné Bágyoni Rita pályázó*

2./ Javaslat Szarvasgede Község Önkormányzata Képviselő-testületének a szociális ellátások

 térítési díjáról szóló önkormányzati rendelete felülvizsgálatára *3/2024.(III.28.) rendelet*

 **Előterjesztő**: Kovács Ottó Béla polgármester

3./ Javaslat Szarvasgede Község Önkormányzata Képviselő-testületének a településkép védelméről szóló önkormányzati rendelete módosítására *4/2024.(III.28.) rendelet*

 **Előterjesztő**: Kovács Ottó Béla polgármester

4./ Javaslat az óvodai beiratkozás időpontjának meghatározására *13/2024.(III.28.) határozat*

 **Előterjesztő:** Kovács Ottó Béla polgármester

5./ Civil szervezet 2023. évi elszámolása *14/2024.(III.27.) határozat*

 **Előterjesztő**: Kovács Ottó Béla polgármester

6./ Civil szervezet 2024. évi támogatási kérelme *15/2024.(III.27.) határozat*

 **Előterjesztő**: Kovács Ottó Béla polgármester

7./ Javaslat a szociális étkeztetés alapellátás szakmai programjának módosítására

 **Előterjesztő**: Kovács Ottó Béla polgármester *16/2024.(III.27.) határozat*

8./ Támogatási igény benyújtása a települési önkormányzatok szociális célú tüzelőanyag

 vásárlásához kapcsolódó támogatásra *17/2024.(III.27.) határozat*

 **Előterjesztő**: Kovács Ottó Béla polgármester

9./ Egyebek

a.) Szarvasgedei Polgárőr Egyesület székhelyváltoztatás *18/2024.(III.27.) határozat*

**Szarvasgede Község Önkormányzata**

**Képviselő-testületének**

**4. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2024. március 27-én

 megtartott nyilvános testületi üléséről.

**Testületi ülés helye**: Községháza

Szarvasgede, Kossuth L. út 119.

**Jelen vannak:** Kovács Ottó Béla polgármester, Pilinyi Zoltán alpolgármester, Bukovinszki Arnoldné, Divald Szabolcs, Kakukné Opre Mária önkormányzati képviselők

**Tanácskozási joggal**: dr. Horkai-Tóth Gabriella jegyző, Fercsikné Bágyoni Rita pályázó

**Jegyzőkönyvvezető:** Varga Anita ügyintéző

Kovács Ottó Béla polgármester megállapítja, hogy az 5 fős testületből 5 fő jelen van, az ülés határozatképes, az ülést megnyitja.

**Kovács Ottó Béla polgármester**: Javaslom a Szarvasgedei Csicsergő Óvoda igazgatói álláshelyére érkezett pályázat elbírálásának 1. napirendi pontként történő tárgyalását, a további napirendi pontok sorrendje változatlan.

A képviselő-testület az ülés napirendjére tett javaslatot elfogadja, így az ülés napirendje a következő:

**N a p i r e n d**:

1./ Javaslat a Szarvasgedei Csicsergő Óvoda igazgatói álláshelyére érkezett pályázat elbírálására

2./ Javaslat Szarvasgede Község Önkormányzata Képviselő-testületének a szociális ellátások térítési díjáról szóló önkormányzati rendelete felülvizsgálatára

3./ Javaslat Szarvasgede Község Önkormányzata Képviselő-testületének a településkép védelméről szóló önkormányzati rendelete módosítására

4./ Javaslat az óvodai beiratkozás időpontjának meghatározására

5./ Civil szervezet 2023. évi elszámolása

6./ Civil szervezet 2024. évi támogatási kérelme

7./ Javaslat a szociális étkeztetés alapellátás szakmai programjának módosítására

8./ Támogatási igény benyújtása a települési önkormányzatok szociális célú tüzelőanyag vásárlásához kapcsolódó támogatásra

9./ Egyebek

a.) Szarvasgedei Polgárőr Egyesület székhelyváltoztatás

**I. NAPIREND:**

**Javaslat a Szarvasgedei Csicsergő Óvoda igazgatói álláshelyére érkezett pályázat elbírálására**

*(előterjesztés és határozati javaslat a jegyzőkönyvhöz csatolva)*

**Kovács Ottó Béla polgármester**: Köszöntöm a testület ülésen megjelent Fercsikné Bágyoni Rita pályázót. A képviselők részére a pályázat anyagát írásos formában megküldtük, mely hiánytalanul, megfelelő formában, határidőben került benyújtásra. A pályázat átolvasása közben bennem az a kép alakult ki, hogy a pályázó megfontolt, szakmailag felkészült. Külön tetszett az, hogy mind a szakmai életút bemutatása során, mind a vezetői alapelveknél visszatükröződik az, hogy a gyermek van a középpontban. Megkérdezem Fercsikné Bágyoni Ritát kíván-e szóbeli kiegészítést tenni?

**Fercsikné Bágyoni Rita pályázó**: Köszönöm szépen mindenkinek a szívélyes fogadtatást. Úgy gondolom nem egy elhamarkodott döntés volt a pályázatom benyújtása, alaposan körbejártam mindent. Azt tudni kell rólam, hogy az érzelmek tudnak irányítani, nem könnyen változtatok helyet, azért nyújtottam be a pályázatom, mert szeretném magam kipróbálni más helyzetben, más pozícióban. Megnéztem az óvodát, azt tudom mondani, hogy én sokkal több lehetőséget látok benne, mint amit itt kihasználnak. Az egyetlen célom, hogy az óvodába járó gyermekek és szüleik nagyon jól érezzék magukat, legyen sok közös élményünk, programunk.

**Kakukné Opre Mária képviselő**: Úgy gondolom, hogy fel kell készíteni a gyermekeket az iskolára, de nem az a cél, hogy az óvónő tanítson meg nekik mindent, hanem én is azt gondolom, hogy ehhez a szülő is kell. Azt gondolom, hogy a szülőket sok mindenre meg lehet kérni, lehet velük beszélni, csak határozottnak kell velük lenni.

**dr. Horkai-Tóth Gabriella jegyző**: Kicsit furcsa az, hogy több településről járnak ide gyermekek, a helyieken túl főleg Jobbágyi, Palotás településekről hordják ide a gyermekeket, de korábban is ez az óvoda jó szakmai hírneve miatt alakult ki így.

**Kovács Ottó Béla polgármester**: Javaslom, hogy Fercsikné Bágyoni Ritát a Szarvasgedei Csicsergő Óvoda igazgatójává kinevezzük.

A képviselők részéről további kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**12/2024.(III.27.) Képviselő-testületi határozat**

Szarvasgede Község Önkormányzata Képviselő-testülete a pedagógusok új életpályájáról szóló 2023. évi LII. törvény (Púétv.) 73. § (1)-(3) bekezdései, a pedagógusok új életpályájáról szóló [2023. évi LII. törvény](https://njt.hu/jogszabaly/2023-52-00-00) végrehajtásáról szóló 401/2023. (VIII.30.) Korm. rendelet (Korm.rendelet) 26. § (1) bekezdésében foglaltak alapján megbízza Fercsikné Bágyoni Rita 2192 Hévízgyörk, Tavasz u. 1/c szám alatti lakost a Szarvasgedei Csicsergő Óvoda igazgatói feladatainak ellátásával 5 év időtartamra, 2024. július 1. napjától 2029. július 1. napjáig határozatlan idejű óvodapedagógusi köznevelési foglalkoztatotti jogviszonyba kinevezéssel mellett.

Fercsikné Bágyoni Rita igazgató illetményét bruttó 824.600 Ft-ban a Képviselő-testület az alábbiak szerint állapítja meg:

* Korm. rendelet 88/A(1) bekezdés b) pontja alapján alapilletmény: 555.000 Ft,
* Korm. rendelet 88.§ (3) bekezdés alapján esélyteremtési illetményrész: 111.000 Ft,
* Púétv. 102. § (2) bekezdés g) pontja alapján: 158.640 Ft.

A Képviselő-testület felkéri a jegyzőt az igazgatói kinevezés előkészítésére.

**Felelős:** Kovács Ottó Béla polgármester, dr. Horkai-Tóth Gabriella jegyző

**Határidő:** értelemszerűen

**II. NAPIREND:**

**Javaslat Szarvasgede Község Önkormányzata Képviselő-testületének a szociális ellátások térítési díjáról szóló önkormányzati rendelete felülvizsgálatára**

 *(rendelet-tervezet a jegyzőkönyvhöz csatolva)*

**Kovács Ottó Béla polgármester**: A 2024. évi adatok alapján a szociális étkeztetés intézményi térítési díja és személyi térítési díja 100%-os térítési díj fizetési kötelezettség esetén 615 Ft, javaslom a rendelet-tervezet elfogadását.

A képviselők részéről kérdés, észrevétel nem hangzott el, a polgármester szavazásra bocsátja a rendelet-tervezet elfogadását.

A képviselő-testület 5 igen szavazattal, ellenszavazat, tartózkodás nélkül elfogadja a rendelet-tervezetet.

A polgármester kihirdeti, hogy a képviselő-testület megalkotta az alábbi rendeletét:

**Szarvasgede Község Önkormányzata Képviselő-testületének**

**3/2024.(III.28.) önkormányzati rendelete**

**a szociális ellátások térítési díjáról**

 *(rendelet a jegyzőkönyvhöz csatolva)*

**III. NAPIREND:**

**Javaslat Szarvasgede Község Önkormányzata Képviselő-testületének a településkép védelméről szóló önkormányzati rendelete módosítására**

 *(rendelet-tervezet a jegyzőkönyvhöz csatolva)*

**Kovács Ottó Béla polgármester**: Határozatban már elfogadtuk a módosítási javaslatot, melyet megküldtük az állami főépítésznek véleményezésére, akitől a választ megkaptuk, hogy a Rendelet 18. § (1) bekezdését hatályon kívül helyezése helyett javasolt kiegészíteni a „funkcionális célokat szolgáló utcabútor” kategóriával. A kiegészítéssel a Kormányhivatal a településképi rendelet módosítása ellen nem emel kifogást, annak elfogadását javasolja.

A képviselők részéről kérdés, észrevétel nem hangzott el, a polgármester szavazásra bocsátja a rendelet-tervezet elfogadását.

A képviselő-testület 5 igen szavazattal, ellenszavazat, tartózkodás nélkül elfogadja a rendelet-tervezetet.

A polgármester kihirdeti, hogy a képviselő-testület megalkotta az alábbi rendeletét:

**Szarvasgede Község Önkormányzata Képviselő-testületének**

**4/2024.(III.28.) önkormányzati rendelete**

**a településkép védelméről szóló 12/2018. (VI.28.) önkormányzati rendelet módosításáról**

*(rendelet a jegyzőkönyvhöz csatolva)*

**IV. NAPIREND:**

**Javaslat az óvodai beiratkozás időpontjának meghatározására**

*(előterjesztés és határozati javaslat a jegyzőkönyvhöz csatolva)*

**Kovács Ottó Béla polgármester**: Az óvodai beiratkozásnak május 20-ig kell megtörténnie, ezért javaslom az időpont május 6-7. napján történő meghatározását.

A képviselők részéről további kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**13/2024.(III.27.) Képviselő-testületi határozat**

Szarvasgede Község Önkormányzata a nemzeti köznevelésről szóló 2011. évi CXC. törvény 49.§-a és 83.§ (2) bekezdés b) pontja, valamint a 20/2012.(VIII.31.) EMMI rendelet 20.§-a alapján mint az óvoda fenntartója **a Szarvasgedei Csicsergő Óvodában a 2024/2025. nevelési évre az óvodáskorúak óvodába történő beíratásának időpontját az alábbiak szerint határozza meg:**

**Óvodai beiratkozás a 2024/2025. nevelési évre:** **2024. MÁJUS 6-7.**

**Beiratkozás helye: Szarvasgedei Csicsergő Óvoda 3051 Szarvasgede, Kossuth út 28.**

Az óvodai beiratkozáskor kérjük bemutatni a 20/2012.(VIII.31.) EMMI rendelet 20.§ (3) bekezdése alapján:

* **A gyermek nevére kiállított személyazonosságot igazoló hatósági igazolványokat, továbbá a szülő személyazonosságát igazoló hatósági igazolványokat és a lakcímet igazoló hatósági igazolványát,**

A szülő az óvodai részvételre jogszabály alapján kötelezett gyermekét köteles beíratni az önkormányzat által közzétett hirdetményben meghatározott időpontban.

A köznevelési törvény 8.§ (2) bekezdése értelmében **a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.** A szülő – tárgyév április 15. napjáig benyújtott – kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, – ha a szülő a gyermek negyedik életévének betöltését megelőzően már kérelmezte, úgy újabb – kérelem alapján annak az évnek az augusztus 31. napjáig, amelyben a gyermek az ötödik életévét betölti a Kormány rendeletében kijelölt szerv (a továbbiakban: felmentést engedélyező szerv) felmentheti a gyermeket az óvodai foglalkozáson való részvétel alól, ha a gyermek családi körülményei, sajátos helyzete indokolja. Ha az eljárásban szakértőt kell meghallgatni, csak az óvodavezető vagy a védőnő, továbbá tartós gyógykezelés alatt álló gyermek esetében az Eütv. 89. §-a szerinti általános járóbeteg-szakellátásban, vagy az Eütv. 91. §-a szerinti általános fekvőbeteg-szakellátásban részt vevő szakorvos rendelhető ki. Tartós gyógykezelés alatt álló gyermek esetében a kérelem a tárgyév április 15. napja után is benyújtható. Az eljárási határidő ötven nap.

Az óvodai beiratkozáskor várjuk azokat a szülőket, akiknek a gyermeke **2024. augusztus 31-ig** a harmadik életévüket betöltik, továbbá azokat, akiknek gyermeke **2024. szeptember 1. és 2025. augusztus 31**. között töltik be **a harmadik életévüket**. (Ezeket a gyermekeket előjegyzésbe veszik az óvodában.)

A felvételt elsősorban abba az óvodába lehet kérni amelynek, körzetében lakik a gyermek.

A Szarvasgedei Csicsergő Óvoda felvételi körzete: Szarvasgede közigazgatási területe

Az óvoda igazgatója az óvodai felvételi kérelemnek helyt adó döntésről írásban, a kérelem elutasítása esetén határozati formában a döntést megalapozó indoklással, a jogorvoslati vonatkozó tájékoztatással együtt 15 napon belül értesíti a szülőt. A felvételi kérelem elutasítása esetén a döntés kézhezvételétől számított 15 napon belül jogorvoslati kérelmet lehet benyújtani az önkormányzat jegyzőjéhez, a kérelem tekintetében a fenntartó jár el és hoz másodfokú döntést.

**Felelős**: Kovács Ottó Béla polgármester

**Határidő:** azonnal

**V. NAPIREND:**

**Civil szervezet 2023. évi elszámolása**

*(előterjesztés a jegyzőkönyvhöz csatolva)*

**Kovács Ottó Béla polgármester**: A Szarvasgedei Polgárőr Egyesületet 2023. évben 250.000.-Ft-al támogattuk, elszámolási kötelezettségüknek megadott határidőre eleget tettek, javaslom az elszámolás elfogadását.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**14/2024.(III.27.) Képviselő-testületi határozat**

Szarvasgede Község Önkormányzata Képviselő-testülete a 2023. évben támogatott civil szervezet elszámolását elfogadja.

**Felelős:** Kovács Ottó Béla polgármester

**Határidő:** értelemszerűen

**VI. NAPIREND:**

**Civil szervezet 2024. évi támogatási kérelme**

*(előterjesztés, határozati javaslat a jegyzőkönyvhöz csatolva)*

**Kovács Ottó Béla polgármester**: Egy civil szervezet, a Szarvasgedei Polgárőr Egyesület nyújtott be támogatási kérelmet. Javaslom a Szarvasgedei Polgárőr Egyesület 300.000.-Ft-tal történő támogatását.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**15/2024.(III.27.) Képviselő-testületi határozat**

Szarvasgede Község Önkormányzata Képviselő-testülete az Önkormányzat 2024. évi költségvetésében elfogadott támogatási keretet a benyújtott kérelem alapján az alábbiak szerint osztja fel:

Szarvasgedei Polgárőr Egyesület 300.000 Ft

A Képviselő-testület felhatalmazza a polgármestert a támogatási szerződések megkötésére a 2011. évi CLXXV. törvény 75.§-a szerinti feltétel teljesítésének igazolására a támogatott szervezet 2023. évi beszámolója bírósági letétbe helyezéséről és a közzétételre történő megküldésről szóló igazolás (feladóvevény) bemutatását követő 15 napon belül.

**Határidő:** támogatási szerződés megkötése 30 napon belül

**Felelős:** Kovács Ottó Béla polgármester

**VII. NAPIREND:**

**Javaslat a szociális étkeztetés alapellátás szakmai programjának módosítására**

*(szakmai program a jegyzőkönyvhöz csatolva)*

**Kovács Ottó Béla polgármester**: Megkérem Jegyző Asszonyt az előterjesztés ismertetésére.

**dr. Horkai-Tóth Gabriella jegyző**: A megállapodás részben módosul, ugyanis bizonyos személyes adatokat nem lehet a továbbiakban a megállapodásban szerepeltetni, az igénybevevő lakcíme, illetve a TAJ száma nem szerepelhet., valamint aktualizáltuk az adatokat a szakmai programban.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**16/2024.(III.27.) Képviselő-testületi határozat**

Szarvasgede Község Önkormányzatának Képviselő-testülete a szociális étkeztetés alapellátás szakmai program módosítását a melléklet tartalommal elfogadja, valamint a módosításokkal egységes szerkezetbe foglalt szakmai programot jóváhagyja.

**Felelős:** Kovács Ottó Béla polgármester

**Határidő:** azonnal

**VIII. NAPIREND:**

**Támogatási igény benyújtása a települési önkormányzatok szociális célú tüzelőanyag vásárlásához kapcsolódó támogatásra**

*(előterjesztés és határozati javaslat a jegyzőkönyvhöz csatolva)*

**Kovács Ottó Béla polgármester**: Megjelent a pályázati kiírás a szociális tüzelőanyag támogatásának igénylésére vonatkozóan, a benyújtási határidő 2024. április 30. A maximálisan igényelhető mennyiség 46 m3, az önerő 2.000 Ft+Áfa 1 m3 tüzifa esetében, valamint a szállítási költség, (tavaly 6.500.-Ft+áfa volt m3-enként) is az önkormányzatot terheli. Javaslom a 30 m3 tüzifa támogatására az igény benyújtását.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**17/2024.(III.27.) Képviselő-testületi határozat**

Szarvasgede Község Önkormányzatának Képviselő-testülete támogatási igény nyújt be a települési önkormányzatok szociális célú tüzelőanyag vásárláshoz kapcsolódó kiegészítő támogatásra.

A támogatási igényt 30 erdei m3 tűzifa támogatására nyújtja be, melynek önrészét 60.000 Ft + áfa, azaz 76.200.-Ft összeggel és annak szállítási költségét az Önkormányzat vállalja, és a szociális célú tűzifában részesülőtől ellenszolgáltatást nem kér, ide értve a tüzelőanyag rászorulókhoz való eljuttatását is.

A képviselő-testület felhatalmazza a polgármestert a támogatási igény benyújtására.

**Felelős:** Kovács Ottó Béla polgármester

**Határidő:** 2024. április 30.

**IX. Egyebek**

**a.) Szarvasgedei Polgárőr Egyesület székhelyváltoztatás**

**Divald Szabolcs képviselő**: Szeretnénk a Szarvasgedei Polgárőr Egyesület székhelyének címét megváltoztatni. Jelenleg a bejelentett székhely Szarvasgede, Kossuth út 48., melyet megváltoztatnánk az Községháza címére, ami Szarvasgede, Kossuth út 119., ehhez kérjük a Képviselő-testület hozzájárulását.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 5 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**18/2024.(III.27.) Képviselő-testületi határozat**

Szarvasgede Község Önkormányzata a Szarvasgedei Polgárőr Egyesület részére székhely használati jogosultságot biztosít az önkormányzat tulajdonát képező 3051 Szarvasgede,

Kossuth út 119. (Szarvasgede belterület 271.hrsz.) szám alatti ingatlanban.

**Felelős:** Kovács Ottó Béla polgármester

**Határidő:** azonnal

**Bejelentések:**

**Kovács Ottó Béla polgármester**: Jelenleg a közfoglalkoztatotti létszám 2 fő, van egy új jelentkező, így 3 főre kiegészül a létszám.

A képviselők részéről további kérdés, észrevétel nem hangzott el, a polgármester megköszöni a részvételt, a testületi ülést bezárja.

Kmf.

Kovács Ottó Béla dr. Horkai-Tóth Gabriella

 polgármester jegyző